ከኢትዮጵያ የንግድ ምልክቶችናየፓተንት ምዝገባዎች የኢትዮጵያውያን ድርሻ አነስተኛ ነው
በኢትዮጵያ ካሉ የንግድ ምልክቶችና የፓተንት ምዝገባዎች መካከል የኢትዮጵያውያን ድርሻ አነስተኛ መሆኑን የአዕምሯዊ ንብረት ጽህፈት ቤት አስታወቀ።በ2009 በጀት ዓመት እውቅና ከተሰጣቸው 102 ፓተንት መብት መካከል ሦስቱ ብቻ የአገር ውስጥ መሆናቸው ጠቁመዋል።ጽህፈት ቤቱ በ2009 በጀት ዓመት ያከናወናቸውንና በቀጣይ ሊሰራ ያቀዳቸውን ተግባራት አስመልክቶ ትናንት ለጋዜጠኞች መግለጫ ሰጥቷል።በጽህፈት ቤቱ የንግድ ምልክት ጥበቃ ልማት ዳይሬክተር አቶ ኤርሚያስ የማነብርሃን እንዳመለከቱት፤ የኢትዮጵያውያን የፈጠራ ባለሙያዎች ቁጥር ያነሰው በአገሪቷ ያለው የፈጠራ ብቃት አናሳ መሆንና ምቹ ሁኔታዎች ያለመኖራቸው ነው።በአገሪቷ የንግድ ምልክት ምዝገባና የፓተንት አሠጣጥ ሥርዓት ዘግይቶ መጀመርና ወደ አምሯዊ ንብረት ሄዶ የማስመዝገቡ ባህል አናሳ መሆን ለዘርፉ አለማደግ ሌላው ምክንያት መሆኑንም አብራርተዋል።    በ2009 በጀት ዓመት እውቅና ከተሰጣቸው 102 ፓተንቶች መካከል 99ኙ የውጭ ግለሰቦች መሆናቸውን አቶ ኤርሚያስ አስታውቀዋል።ይህም ከተመዘገቡ 13 ሺ የንግድ ምልክቶች መካከል ከሰ70 በመቶ በላይ የሚሆኑት ምርታቸውን በኢትዮጵያ በሚሸጡና በሚያከፋፍሉ የውጭ አገር ዜጎች የተመዘገቡ መሆናቸውን አብራርተዋል  ።ስለሆነም የኢትጵያውያንን የፈጠራ አቅም ለማሳደግና የንግድ ምልክቶች የማስመዝገቡ ልምድ ለማዳበር ስራዎችን ለማከናወን እንቅሰቃሴ መጀመሩን ነው የጠቆሙት፡፡ለዚህም ከቻይና አዕምሯዊ ንብረት ድርጅትና ከፊንላንድ አዕምሯዊ ንብረት ኢንስቲቲዩት ጋር በመተባበር ሥልጠናና የግንዛቤ ሥራ ለመስራት የትብብር ስምምነቶች መፈረማቸውን አረጋግጠዋል።የኢትዮጵያ አዕምሯዊ ንብረት ጽህፈት ቤት በኢንዱስትሪያዊ ንድፍና በቴክኖሎጂ ዘርፍ የሚገኙ የፈጠራ ስራዎች እንዲሁም የቅጂ መብቶች ተገቢውን ጥበቃ እንዲደረግላቸውና ባለመብቶችም ተገቢውን ጥቅም እንዲያገኙ ለማስቻል የሚሰራ ተቋም መሆኑ ይታወቃል ።